Diari Oficial de la Generalitat Valenciana


Sumari del DOGV 8087, del 19-07-2017 (2017/6593)

ACORD de 14 de juliol de 2017, del Consell, pel qual es crea el Fòrum de Diàleg en l'àmbit de les administracions locals de la Comunitat Valenciana.
----------------------------------------------------------------------------------------------------------------------------------------------------

### Dades del document

Número de DOGV
:   8087

Data del DOGV
:   19-07-2017

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2017/6593


Data del document
:   14-07-2017

Organisme emissor
:   Presidència de la Generalitat

Tipus de document
:   Acord

Descriptors 

:   * personal docent
    * empresa pública
    * negociació col·lectiva
    * funcionari
    * empleat de serveis públics
    * concurs administratiu

ACORD de 14 de juliol de 2017, del Consell, pel qual es crea el Fòrum de Diàleg en l'àmbit de les administracions locals de la Comunitat Valenciana. [2017/6593]  
El 24 de juny de 2016, es va publicar, en el Diari Oficial de la Generalitat Valenciana, l'Acord de 17 de juny de 2016, del Consell, de ratificació de l'Acord de legislatura de la mesa general de negociació del personal funcionarial, estatutari i laboral de la Generalitat (MGN I), de 9 de juny de 2016. En el punt tercer, apartat 8, de l'esmentat acord, es preveu la creació del Fòrum de Diàleg en l'àmbit de les administracions locals de la Comunitat Valenciana, en atenció a les seues peculiaritats i àmbit competencial diferenciat.  
En línia amb aquest compromís, cal establir la composició i els criteris de funcionament del Fòrum de Diàleg en l'àmbit de les administracions locals de la Comunitat Valenciana, en el si de la Presidència de la Generalitat i en col·laboració amb la Federació Valenciana de Municipis i Províncies, en el que participen les organitzacions sindicals representatives en el conjunt de les administracions locals valencianes.  
  
L'objectiu d'aquest fòrum, és obrir un espai per a l'anàlisi, debat i proposta de mesures en la matèria relativa a l'ocupació pública en l'àmbit de les administracions locals de la Comunitat Valenciana, com a vehicle per a fomentar la millora contínua de la qualitat democràtica de la nostra societat i la millora dels serveis públics, de conformitat amb els principis de bon govern, transparència, participació i col·laboració.  
  
Les societats més modernes i avançades es caracteritzen i distingeixen per l'existència de fòrums, per a la trobada i intercanvi de punts de vista, i per a l'examen en comú dels problemes, en un àmbit sectorial concret, mitjançant l'emissió de propostes, criteris i recomanacions.  
  
El Fòrum, quant a la seua composició per la Generalitat, és interdepartamental, en la mesura que la matèria relativa a l'ocupació pública en l'àmbit de les administracions locals de la Comunitat Valenciana incideix en matèries sectorials comunes, com són el règim local, la funció pública, el treball i els pressupostos.  
Mitjançant la creació d'aquest Fòrum es pretén, per tant, complir amb els principis d'actuació de bon govern que deriven de l'article 26 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, destacant el que disposa l'apartat d, el qual indica que «En l'elaboració de les polítiques públiques, primarà el principi de participació, reforçant la interacció amb els organismes regionals i locals i la societat civil».  
  
D'acord amb l'article 38.3 de l'Estatut Bàsic de l'Empleat Públic, aprovat pel Reial decret legislatiu 5/2015, de 30 d'octubre, els pactes i els acords concertats en el si de les Meses de Negociació corresponents, entre els representants de les administracions públiques i la representació de les organitzacions sindicals legitimades a aquest efecte, versaran sobre les matèries de competència dels òrgans de govern de les administracions públiques i, per a la seua validesa i eficàcia, serà necessària la seua aprovació expressa i formal per aquests òrgans.  
  
L'article 16 b) de la Llei 5/1983, de 30 de desembre, de la Generalitat, del Consell, determina que correspon al Consell, en matèria de política general de la Generalitat, la planificació i desenvolupament de la política valenciana.  
En aquest sentit, correspon al Consell l'exercici de les competències estatutàries i legals de caràcter executiu i reglamentari que vinguen atribuïdes a la Generalitat o a la Comunitat Valenciana i no estiguen expressament atribuïdes a altres òrgans o Institucions de les mateixes, d'acord amb l'article 21 de la Llei 5/1983, de 30 de desembre, del Consell.  
  
D'acord amb l'estructura orgànica bàsica de la Presidència i de les conselleries de la Generalitat, és la Presidència de la Generalitat l'òrgan autonòmic que té atribuïdes les competències en matèria d'administració local, d'acord amb l'article 1 del Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat, en relació amb l'article 2 del Decret 7/2015, de 29 de juny, del president de la Generalitat, pel qual determina les conselleries en què s'organitza l'administració de la Generalitat i, en el mateix sentit, l'article 1.1 del Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat.  
  
Per tot això, d'acord amb els articles 16 b) i 21 de la Llei 5/1983, de 30 de desembre, de la Generalitat, del Consell, i a proposta del president de la Generalitat, el Consell, prèvia deliberació, en la reunió del 14 de juliol de 2017,  
  
  
ACORDA  
  
Primer  
Crear el Fòrum de Diàleg en l'àmbit de les administracions locals de la Comunitat Valenciana, en el si de la Presidència de la Generalitat, en col·laboració amb la Federació Valenciana de Municipis i Províncies, en representació de les entitats locals radicades a la Comunitat Valenciana i les organitzacions sindicals representatives en el conjunt de les administracions locals valencianes, per a l'anàlisi, debat i proposta de mesures en les matèries previstes en aquest acord.  
  
Segon  
Establir com a àmbit d'actuació del Fòrum el de les entitats locals de la Comunitat Valenciana, a excepció de les entitats públiques o privades vinculades o dependents de les respectives entitats locals i consorcis.  
  
Tercer  
Assignar, com a funcions del Fòrum, sense perjuí de les que corresponguen als òrgans de negociació i participació previstos en el text refós de la Llei de l'Estatut Bàsic de l'Empleat Públic, en la Llei d'ordenació i gestió de la funció pública valenciana, en la resta de legislació aplicable en matèria de funció pública i en la normativa laboral d'aplicació respectiva, les següents:  
a) Estudi, debat, valoració i anàlisi de les condicions de treball comú de l'empleat públic en l'àmbit de les administracions locals de la Comunitat Valenciana.  
b) Elaboració de propostes, criteris i recomanacions, si és el cas, sobre la normativa en matèria de règim local i, especialment, sobre les condicions del treball comú de l'empleat públic en l'àmbit de les administracions locals de la Comunitat Valenciana, sense perjuí de la seua posterior negociació i aprovació en els seus respectius àmbits pels òrgans de negociació competents.  
c) Demanar informació i anàlisi dels problemes que afecten els empleats públics locals en les matèries relacionades amb el foment de l'ocupació pública, de la conciliació de la vida familiar i laboral, de la mobilitat interadministrativa, o altres.  
d) Seguiment i avaluació dels acords adoptats.  
Les condicions de treball del personal que ocupa llocs de caràcter directiu del sector públic local no tindran la consideració de matèria objecte d'aquest fòrum.  
  
Quart  
El Fòrum, amb una composició representativa, té la distribució següent:  
a) Per la Generalitat  
Presidència: la persona titular de la secretaria autonòmica amb competències en matèria d'administració local, que tindrà vot de qualitat.  
Vicepresidència: la persona titular de la secretaria autonòmica amb competències en matèria d'administració pública.  
Vocalies:  
- La persona titular de la direcció general amb competències en matèria d'administració local.  
- La persona titular de la direcció general amb competències en matèria de pressupostos.  
- La persona titular de la direcció general amb competències en matèria de funció pública.  
- La persona titular de la direcció general amb competències en matèria de treball.  
b) Per les administracions locals  
- La persona titular de la Presidència de la Federació Valenciana de Municipis i Províncies.  
- Les persones titulars de tres alcaldies designades per la Federació Valenciana de Municipis i Províncies.  
c) Per la part social, hi haurà 9 persones representants, distribuïdes proporcionalment a la seua representació entre les organitzacions sindicals representatives en el conjunt de les administracions locals valencianes, i la Vicepresidència segona correspondrà a una de les persones representants de l'organització sindical amb nombre més gran de representació.  
Suplents: Cada una de les persones components en representació de la Generalitat, de les administracions locals i de les organitzacions sindicals, designaran la seua respectiva suplent.  
La Secretaria del Fòrum serà exercida per personal designat per la persona titular de la direcció general competent en matèria d'administració local, amb veu però sense vot.  
  
Cinqué  
Autoritzar el Fòrum perquè acorde les seues normes de funcionament intern que, en tot cas, hauran de reflectir un mínim de dues reunions a l'any.  
De la mateixa manera, la Presidència del Fòrum, a iniciativa pròpia o a proposta de qualsevol de les persones membres integrants del mateix, queda autoritzada per a:  
a) Constituir grups de treball i determinar la seua composició i règim de funcionament.  
b) Invitar a assistir al Fòrum, amb veu però sense vot, els grups de treball, altres càrrecs, i persones de conselleries o membres de les respectives entitats locals, si considera que la seua assistència, pels temes a tractar, és rellevant.  
El Fòrum estarà assistit en el seu funcionament pel personal de la conselleria competent en matèria d'administració local, la qual prestarà el suport material necessari.  
  
Sisé  
Renovar la composició del Fòrum després de cada procés d'eleccions autonòmiques i locals i sempre que es modifiquen les persones titulars dels càrrecs assenyalats.  
La representació social es renovarà cada dos anys, segons els resultats actualitzats de les eleccions sindicals que es deriven del certificat expedit a aquest efecte per la direcció general competent en matèria de treball.  
  
Seté  
Les funcions que exercisquen les persones integrants del Fòrum no seran retribuïdes, i l'aplicació i desplegament d'aquest acord no podrà tindre cap incidència en la dotació dels capítols de despesa assignada a la Presidència de la Generalitat.  
  
Huité  
Publicar aquest acord en el Diari Oficial de la Generalitat Valenciana.  
  
València, 17 de juliol de 2017  
  
La consellera secretària,  
MÓNICA OLTRA JARQUE